鄭彥能求擬江亭詩
作者：晁補之
朝代：宋

paragraphs: 亭下流泉三畝隘，誰擬西江晴一派。
桃李佳名聞昔人，此言雖小可喻大。
寧非逐楚憔悴身，當是羊裘傲漢人。
避世牆東王君公，五經紛綸井大春。
端然養魚廢車馬，一身環堵觀天下。
吾人鄭子詩句新，高堂素壁開萧洒。
何當湛湛見青楓，白蘋落日慰相逢。
一亭兩檻更何有，波濤風雨船前後。
莫憶乘槎犯漢津，莫憶樓船下石城。
盡醉漁陽無好曲，短蓑銅斗平生足。